Griekwas se gehalte word getoets | Netwerk24
03 Mei 2019 21:15
Warren Williams draf Saterdag vir Griekwas teen sy ou span, die Griffons, in Welkom uit.Foto: Gallo Images
Ná ’n klinkende oorwinning verlede week, sal een van die vroeë pasaangeërs in vanjaar se SuperSport-uitdaagreeks, Griekwas, Saterdag ’n veel strawwer toets moet slaag.
Die manne van Kimberley kom dán teen die Griffons in Welkom te staan.
Die Poubloues het die Valke verlede week in Kimberley met 52-10 ore aangesit, maar ’n besoek aan die Goudveld sal meer verklap oor die gehalte van die Noord-Kaapse span.
Een van die Griekwa-spelers wat oorgehaal sal wees vir dié kragmeting, is die vleuel Warren Williams. Hy het in 2018 nog vir die Griffons uitgedraf.
Ander spanne in die Noordelike afdeling wat sal wil voortbou op hul seges verlede week, is die Goue Leeus XV en die Pumas.
Wat die Suidelike afdeling betref, het die Westelike Provinsie verlede week amok gemaak teen die SWD-Arende, terwyl die Boland-Kavaliers, die Grens-Bulldogs en die Vrystaat XV-tal ook hul openingswedstryde gewen het.
Die WP het gewys hy is ’n span om vanjaar mee rekening te hou en behoort geen probleem te hê om die vloer te vee met die Bulldogs in die spanne se ontmoeting in Oos-Londen nie. – Sportredaksie
12:45 – Loftus Versfeld: Blou Bulle t. Namibiese XV; 14:00– Paternoster-rugbyklub: Boland-Kavaliers t. Vrystaat XV; 15:00 – Bosman-stadion: Valke t. Pumas; 15:30 – Wolfson-stadion: OP Olifante t. SWD-Arende; 15:30 – Hoërskool Wolmaransstad: Luiperds t. Goue Leeus XV; 16:00 – Old Selbornian-rugbyklub: Grens Bulldogs t. Westelike Provinsie; 16:00 – Welkom: Griffons t. Griekwas; 16:00 – Valsbaai-rugbyklub: Zimbabwe t. Haaie XV.
Meer oor: Kimberley | Welkom | Supersport-Uitdaagreeks | Griffons | Griekwas | Rugby